Í Hafnarborg , menningar - og listamiðstöð Hafnarfjarðar fer fram merkileg sýning og lýkur henni 12. janúar n.k . Sýningin ber nafnið : „ Guðjón Samúelsson , húsameistari . “ Farið er yfir hið umfangsmikla ævistarf fyrsta húsameistarans og greint frá fjölda bygginga sem hann teiknaði og eru flestar þjóðkunnar . Kirkjuteikningar Guðjóns eru sérkapítuli út af fyrir sig og honum eru gerð góð skil á sýningunni . Sjá má líkön af Hallgrímskirkju , Laugarneskirkju og Hallgrímskirkju í Saurbæ á Hvalfjarðarströnd . Kannski er síðastnefnda líkanið eftirtektarverðast því sú kirkja reis aldrei nema að hluta þ.e.a.s. kjallarinn . Kirkja var svo byggð ofan á kjallarann eftir annarri teikningu , þeirra Sigurðar Guðmundssonar og Eiríks Einarssonar . Hún var vígð 1957 . Enginn ætti að láta þessa merku sýningu fram hjá sér fara og allra síst áhugafólk um kirkjur og kirkjubyggingar . Myndin með fréttinni er af líkani Hallgrímskirkju á Hvalfjarðarströnd sem aldrei reis . Um hana segir í skýringartexta á sýningunni : „ Til þess að fá kirkjuna til að minna á sálmaskáldið er hún gerð með mjög þungum og alvarlegum stílblæ . Turninn , sem er mjög stór í hlutfalli við kirkjuna , er gerður sem mjög stór legsteinn , en táknræn mynd hans eru þrjár , grannar , steyptar súlur , hvítar að lit , og eiga þær að minna á hörpustrengi . “ Guðjón var fæddur á Hunkubökkum á Síðu í Vestur-Skaftafellssýslu 1887 og lést í Reykjavík 1950 . Sýningin er haldin í tilefni þess að öld var liðin frá því að hann lauk háskólaprófi í byggingarlist árið 1919 og skipaður húsameistari ári síðar . Á þessu ári kemur út bók um byggingarlist Guðjóns eftir Pétur H. Ármannsson og verður fengur að henni . Stjórn þessarar sýningar er í höndum Ágústu Kristófersdóttur og Péturs H. Ármannssonar .